ግንባር ሓርነት ኦሮሞ፡ ንዓመታት ካብ ዘሰጎሞም እምነታቱ ሓደ፡ መሰል ርእሰ ውሳነ ህዝብታት ክሳብ ምግንፃል ዝብል ዓንቀፅ ሕገመንግስቲ ኢትዮጵያ እዩ። ነዚ ድማ እዩ፡ ኦነግ ናብ ሃገር ክምለስ ምዃኑ ምስተሰምዐ፡ "ኦነግ ነቲ መለለይኡ ዝኾነ ሕቶ ምግንፃል ገዲፍዎ ድዩ?" ዝብል ሕቶ ዝመፀ። ዶ/ር ሽጉጥ ገለታ፡ ህዝብታት ንርእሶም ከመሓድሩ፣ ናይ ህዝብን ናይ ውልቀን መሰላት ተጠዓዒሞም ክኽበሩ ዝሓትት ቅዋም ናይ ውድቦም ሕዚ'ውን ኣይተለወጠን በሃሊ እዮም። ንኦሮሚያ ካብ ግዝኣት ኢትዮጵያ ምግንፃል ዝብል ግን ኣብ ልዕሊ እቲ ውድብ ዝተለጠፈ ግጉይ ኣረኣእያ እዩ ይብሉ። "ናይቲ ውድብ ሕቶ፡ ሕቶ ምግንፃል ዓሌታውነትን ኣኽራርነትን እዩ እናተብሃለ ይኽሰስ እዩ። ኦነግ ኣብ ታሪኹ፡ ንርእሱ ካብ ካልኦት ፖለቲካዊ ሓይልታት ኣግሊሉ ንምግንፃል እየ ዝሰርሕ ኢሉ ብግልፂ ዝተዛረበሉ እዋን የለን" ክብሉ የረድኡ። "ህዝቢ ኦሮሞ፡ ካብ ምስረታ ኢትዮጵያ ጀሚሩ ብሓይሊ እዩ ተታሒዙ" ዝብሉ ዶ/ር ሽጉጥ፤ ቀፂሎም ዝመፁ መንግስታት፡ ንድልየትን ስምዒትን ህዝብታት ከኽብሩ ዘይምፍቃዶም፡ ንብዙሕ ፀገማት ምኽንያት ከምዝኾነ የልዕሉ። ውድቦም ንመፃኢ 'ውን እንተኾነ፡ ህዝብታት ብዛዕባ መሰሎም ንምውሳን ዘለዎም ሉኣላውነት ክኽበር፣ ብዝደልይዎ ምምሕዳራዊ መገድን ቋንቋን ብዘይ ኸልካሊ ክጥቀሙ ከምዝቃለስ የስምርሉ። መፃኢ ዕድል ሰራዊት ኦነግ ድሕሪ 1983 ዓ.ም ኢትዮጵያ ልዑል ቁፅሪ ዘለዎ ሰራዊት ካብ ዘለዎም ዕጡቓት ሓይልታት ሓደ ኦነግ ከምዝነበረ ይዝረበሉ። እዚ ሰራዊት ብዝበፅሖ መጥቃዕትታን፤ ብሰንኪ ኣብቲ ግንባር ውሽጢ ብዝተፈጥረ ምክፍፋላትን ቁፅሩ አናነከየ እንተመፀ'ኳ ሎሚ'ውን ኣብ በረኻታት ኤርትራ ዕጡቕ ክንፊ ኣለዎ። አባላት ሰራዊት እቲ ግንባር ናብ ሰላማዊ ህይወቶም ዝምለስሉ ኩነታት ድማ ምስ መንግስቲ ዘተ ከምዝግበር፡ ሓላፊ ርክባት ወፃኢ ኦነግ ዶ/ር ሽጉጥ የረድእ። ናይ ፅባሕ ኦነግ?
